J. Počiatek, minister financií SR: (2008-01-31):
Každá členská krajina Hospodárskej a menovej únie má povinnosť pravidelne ročne k 1. decembru predložiť Európskej komisii svoj konvergenčný program, resp. program stability. Keďže od 1. mája 2004 je Slovensko členskou krajinou Hospodárskej a menovej únie s udelenou výnimkou pre prijatie jednotnej meny euro, predkladá pravidelne konvergenčný program. Ide v poradí o piaty dokument za Slovenskú republiku. Prvý bol zaslaný už v čase vstupu Slovenskej republiky do Hospodárskej a menovej únie. Cieľom programov je prezentovať v strednodobom horizonte vývoj fiškálnej pozície, predpokladaný vývoj ekonomiky a popis opatrení hospodárskej politiky na dosiahnutie stanových cieľov programu, ako aj analýzy vplyvu zmien v ekonomických predpokladoch na rozpočtovú pozíciu a dlh verejných financií. Aktualizácia Konvergenčného programu Slovenska do roku 2010 nadväzuje na ciele a opatrenia špecifikované v prvom Konvergenčnom programe Slovenskej republiky z mája 2004 a jeho nasledujúce aktualizácie. Hospodárska politika súčasnej vlády zachováva kontinuitu v zásadných otázkach smerovania Slovenska v integračnom procese Hospodárskej a menovej únie, pričom však svoj program stavia na väčšej rovnováhe zodpovednosti jednotlivca a spoločenskej solidarity. Vláda vykonáva hospodársku politiku v duchu svojho programového vyhlásenia, v ktorej deklaruje snahu upraviť ekonomický systém spôsobom, aby bol viac solidárnejší a sociálne spravodlivejší, nie však na úkor zdravého ekonomického rastu. V oblasti fiškálnej politiky je dôležité zdôrazniť, že hlavné fiškálne ciele prezentované v historicky prvom konvergenčnom programe sa nemenia a práve naopak, tento konvergenčný program prezentuje ešte ambicióznejšie ciele v oblasti fiškálnej konsolidácie do roku 2010 ako predchádzajúce programy. Hlavným fiškálnym cieľom je znížiť deficit verejnej správy, vrátane nákladov dôchodkovej reformy pod 3 % hrubého domáceho produktu v roku 2007 a splniť tak jedno z hlavných kritérií na vstup do eurozóny. Druhým základným cieľom do roku 2010 je znížiť cyklicky upravený deficit verejnej správy očistený o jednorazové efekty na úroveň 0,8 % hrubého domáceho produktu. Splnením tohto strednodobého cieľa a prijatím niektorých ďalších opatrení v správnom čase, najmä v dôchodkovom systéme, bude na Slovensku prvýkrát od jeho vzniku zabezpečená dlhodobá udržateľnosť verejných financií. Znižovanie fiškálneho deficitu je dôležité nielen z pohľadu konvergenčných kritérií a pravidiel revidovaného Paktu stability a rastu, ale najmä z dôvodu zabezpečenia makroekonomickej stability a dosiahnutia dlhodobej udržateľnosti verejných financií. V menovej oblasti je hlavným cieľom splnenie inflačných cieľov v podmienkach ERM2 so zámerom vstupu do eurozóny. To si predovšetkým vyžaduje zníženie inflácie na potrebnú úroveň udržateľným spôsobom a udržanie kurzovej stability v súlade s konvergenčnými kritériami. Konvergenčný program predpokladá splnenie maastrichtských kritérií udržateľným spôsobom, čím by sa Slovensko mohlo stať členom eurozóny od roku 2009. Východiskom aktualizácie Konvergenčného programu Slovenska do roku 2010 je vládou schválený rozpočet verejnej správy na roky 2008 až 2010 a následne, ktorý bol následne schválený aj parlamentom. V rámci popisu a aktuálneho popisu aktuálneho vývoja v roku 2007 sa primeraný priestor venuje aktuálnym témam, akými sú napríklad zmeny v dôchodkovom systéme alebo zapojenie projektov PPP do výstavby diaľnic a rýchlostných ciest. Z inštitucionálnej stránky je Konvergenčný program záväzným dokumentom, ktorý schvaľuje vláda a ktorý je predkladaný na rokovanie Národnej rady. Termín dodania Konvergenčného programu Európskej komisii bol 1. december 2007. Ďakujem za slovo.